हावाड्र कुलजायन का परिवार अपने पालतू कुत्ते के साथ सुबह की सैर पर निकला. समुद्र की लहरें शांत थीं. कुलजायन ने अपनी छड़ी लहरों की ओर फेंक कर कुत्ते को लाने के लिए कहा. कुत्ते उसे लाने के लिए जैसे ही लहरों की ओर बढ़ा अचानक तेजी से आयी लहर की चपेट में आ गया.अपने कुत्ते को मौत की मुंह में जाते देख कुलजायन का 16 साल का बेटा ग्रेगरी लहरों में कूद पड़ा. उसको लहरों की चपेट में आता देख 54 साल के कुलजायन भी पीछे से कूदे. बेटे और पति को बचाने के लिए 57 साल की मैरी स्कॉट भी लहरों में कूद पड़ीं.तट पर 18 साल की बेटी कुलजायन ओलिविया और ग्रेगरी की मित्र इन तीनों को एक के बाद एक कूदते देखने के सिवा कुछ नहीं कर सकीं.बाद में कुलजायन और उनकी पत्नी के शव समुद्र से बरामद कर लिए गए हैं जबकि ग्रेगरी का शव अभी तक नहीं मिल पाया है.इस पूरे मामले का दिलचस्प पहलू यह रहा कि थोड़ी देर बाद कुत्ता तैरता हुआ वापस तट पर आ गया.ग्रेगरी के हाई स्कूल में पढ़ने वाले दोस्तों ने उसकी याद में हरे कपड़े में पहने. फेसबुक पर उसकी याद वाले पेज को तेरह सौ लोग लाइक कर चुके हैं.ग्रेगरी के स्कूल में उसके सीनियर रहे डे रॉबिन्स ने बताया, “ग्रेगरी एक बेहतरीन दोस्त था. हर कोई उसे पसंद करता था और उसकी दिलचस्पी एथलैटिक्स और नौकायन में था.”इस हादसे के बाद समुद्र तटीय इलाकों में लोगों को सावधानी बरतने की सलाह दी गई है. वहीं स्टेट पार्क जिला अधीक्षक डाना जोंस ने बताया कि कुलजायन परिवार अपने कुत्ते के पीछे भागता हुआ लहरों की चपेट में आ गया.पहले बेटा ग्रेगरी कुत्ते के पीछे भागा और उसके पीछे कुलजायन. बेटा कुछ देर बाद तट पर वापस लौट आया था, लेकिन पिता को नहीं देख कर वापस लहरों में उन्हें तलाशने गया. अब तक उसका शव भी नहीं मिला.ग्रेगरी के शव को तलाशने के लिए दो लाइफ बोट और एक हेलीकाफ्टर को तैनात किया गया लेकिन अब तक इस दल को कामयाबी नहीं मिली है.